b"\n_START_ARTICLE_\nTrastorn de la personalitat per evitaci\xc3\xb3\n_START_SECTION_\nS\xc3\xadmptomes\n_START_PARAGRAPH_\nEls s\xc3\xadmptomes del trastorn s\xc3\xb3n la persist\xc3\xa8ncia de diverses conductes d'evitaci\xc3\xb3 en la interacci\xc3\xb3 social, com ara extrema sensibilitat o timidesa, voluntat d'a\xc3\xafllament malgrat el desig d'estar amb d'altres, trencament de lligams per por, ansietat davant l'avaluaci\xc3\xb3 aliena, sentiment d'inferioritat i baixa autoestima, desconfian\xc3\xa7a en els altres, autoodi (que pot arribar a l'autolesi\xc3\xb3), vergonya i fantasies patol\xc3\xb2giques o tend\xc3\xa8ncia a l'escapisme mental. Pot incloure la pres\xc3\xa8ncia de f\xc3\xb2bies diverses (especialment agoraf\xc3\xb2bia, atacs de p\xc3\xa0nic i episodis de depressi\xc3\xb3. La persona afectada veu cr\xc3\xadtiques alienes on no n'hi ha i tendeix a menystenir o ignorar els elogis rebuts, que atribueix a ll\xc3\xa0stima o que qualifica com a poc sincers. L'evitaci\xc3\xb3 de la interacci\xc3\xb3 social \xc3\xa9s un h\xc3\xa0bit apr\xc3\xa8s per intentar minimitzar aquests episodis de potencial cr\xc3\xadtica i de vegades es fa de manera inconscient._NEWLINE_Es considera que les causes tenen a veure amb una personalitat insegura o experi\xc3\xa8ncies traum\xc3\xa0tiques de relaci\xc3\xb3 en la infantesa, trets que despr\xc3\xa9s de fracassos (reals o percebuts) en el vincle amb la gent poden desembocar en una patologia._NEWLINE_Apareix de manera freq\xc3\xbcent en pacients diagnosticats amb f\xc3\xb2bia social (fins al 40%) o trastorn general d'ansietat (m\xc3\xa9s de la meitat). Es calcula que afecta al 2% de la poblaci\xc3\xb3 general, sense distinci\xc3\xb3 de g\xc3\xa8nere._NEWLINE_Les persones amb trastorn de personalitat per evitaci\xc3\xb3 tenen una personalitat neur\xc3\xb2tica, en constant avaluaci\xc3\xb3 de l'entorn a la recerca d'amenaces, incapacitat per imposar el seu punt de vista, propensi\xc3\xb3 a deixar-se manipular o maltractar, un car\xc3\xa0cter introvertit i tend\xc3\xa8ncia al perfeccionisme (tot i que pot haver-hi una incapacitat per treballar per p\xc3\xa0nic al frac\xc3\xa0s o al fet que el resultat no estigui a l'altura de les pr\xc3\xb2pies expectatives). Poden apar\xc3\xa8ixer trets de compulsions o conductes agressives i de prepot\xc3\xa8ncia per amagar la pr\xc3\xb2pia inseguretat.  En els casos m\xc3\xa9s greus poden produir-se conductes su\xc3\xafcides._NEWLINE_\xc3\x89s important perqu\xc3\xa8 es diagnostiqui el trastorn que aquest afecti a la vida quotidiana del subjecte, el qual pot ser incapa\xc3\xa7 d'acceptar o complir en una feina o tenir una relaci\xc3\xb3 personal pels s\xc3\xadmptomes aqu\xc3\xad descrits. No s'inclouen per tant conductes de timidesa o hipersensibilitat ordin\xc3\xa0ries, que s'atribueixen senzillament a un car\xc3\xa0cter m\xc3\xa9s tancat.\n_START_SECTION_\nTractament\n_START_PARAGRAPH_\nS'acostuma a tractar el trastorn amb ter\xc3\xa0pia de tipus cognitiu conductual amb especial \xc3\xa8mfasi en programes d'entrenament de les habilitats socials. La ter\xc3\xa0pia pot ser individual o en grup, per enfrontar-se a la interacci\xc3\xb3 social en un entorn controlat. Es treballa sobretot l'autoconcepte i l'avaluaci\xc3\xb3 de situacions externes (per evitar el biaix cognitiu lligat als pensaments negatius autom\xc3\xa0tics), aix\xc3\xad com les pautes de conducta socialment acceptades. El tractament amb medicaci\xc3\xb3 nom\xc3\xa9s est\xc3\xa0 indicat en casos de depressi\xc3\xb3."